Studju internazzjonali, fost aktar minn 40 pajjiż, wera kif iż-żgħażagħ Maltin li għadhom 15-il sena huma fost l-aktar li diġà kellhom x’jaqsmu sesswalment iżda huma fost l-inqas li jużaw il-kontraċettivi Żgħażagħ Maltin li għadhom taħt l-età huma fost l-aktar adolexxenti li jkollhom x’jaqsmu sesswalment ta’ età żgħira u jidher ukoll li huma fost l-aktar li jirriskjaw meta jiġu biex jagħmlu s-sess. Dan jirriżulta mill- Health Behaviour In School-Aged Children , studju internazzjonali tal-Għaqda Dinjija għas-Saħħa fost żgħażagħ li għandhom 11, 13 u 15-il sena u li ġejjin minn 42 pajjiż Ewropew u mill-Amerika ta’ Fuq. Fost dawn iż-żgħażagħ, 2,265 huma Maltin. Fost ħafna affarijiet oħra, l-istudju staqsa liż-żgħażagħ li għandhom 15-il sena, jekk kinux involuti f’attività sesswali ma’ persuni oħra. Iż-żgħażagħ Maltin ġew fit-13-il post fost 40 pajjiż, b’25% tas-subien u 19% tal-bniet iwieġbu li ta’ din l-età diġà kellhom x’jaqsmu sesswalment. Fil-fatt, iż-żgħażagħ Maltin ta’ 15-il sena x’aktarx li se jagħmlu s-sess qabel żgħażagħ Franċiżi, Awstrijaċi, Rumeni, Spanjoli, Ġermaniżi u Taljani, biex inkunu semmejna pajjiżi li ġeneralment inħobbu nqabblu ruħna magħhom. Iżda, forsi l-aktar ħaġa importanti li ħarġet minn dan l-istudju, huwa l-fatt li ż-żgħażagħ Maltin taħt l-età huma fost l-aktar li jirriskjaw meta jiġu għas-sess. Mistoqsija jekk użawx condom l-aħħar darba li għamlu s-sess, irriżulta li ż-żgħażagħ Maltin huma t-tieni l-aktar li jirriskjaw, biż-żgħażagħ Pollakki biss jirriskjaw aktar mill-Maltin. 41% biss tas-subien u 41% tal-bniet Maltin wieġbu li użaw condom. L-istess meta mistoqsija jekk użawx il-pillola kontraċettiva 16% biss tat-tfajliet wieġbu iva. Għal min diġà huwa lest li jipponta subgħajh u jgħid li dawn huma tfal li ġejjin minn ċertu strata soċjali, dan l-istħarriġ iqabbel id-diversi fatturi studjati, ma’ dik magħrufa bħala ‘family affluence’ jiġifieri kemm għandha riżorsi l-familja. Mill-istħarriġ irriżulta li l-prelevanza li żgħażagħ taħt l-età jkollhom x’jaqsmu sesswalment x’aktarx se tiżdied aktar ma l-familja tkun tista’. Fejn jidħlu s-subien din ir-relazzjoni kienet aktar qawwija. Fil-każ ta’ Malta, il-prelevanza tonqos drastikament fost il-bniet, jiġifieri aktar ma l-familja tkun sinjura, inqas hemm ċans li tfajla se tagħmel is-sess meta għadha taħt l-età. Dak li sab dan ir-rapport huwa interressanti wkoll fid-dawl ta’ dak li kienet irrappurtat il-gazzetta ILLUM meta rapport tal-Kummissjoni Ewropea sab li Malta għandha l-ogħla rata ta’ inċidenza tal-marda trażmessa sesswalment, is-Syphilis , mill-pajjiżi kollha tal-Unjoni Ewropea. Is-Syphilis tittieħed u tinxtered pjuttost malajr permezz ta’ attività sesswali, li tinkludi sess orali u anali. Xi kultant din il-marda tista’ tittieħed permezz ta’ bews fit-tul ukoll. F’intervista mal-istess gazzetta, it-Tabiba Valeska Padovese, mill-GU Clinic kienet qalet li n-numru tal-Maltin infettati bis-Syphilis qiegħed dejjem jiżdied. Dan l-istess studju jagħti ħarsa lejn diversi fatturi oħra, apparti s-sess, fosthom l-alkoħol fejn għal darb’oħra ż-żgħażagħ Maltin ta’ 15-il sena, kemm is-subien u anke l-bniet, spiċċaw fuq nett tal-lista. Għall-mistoqsija jekk jixorbux l-alkoħol minn tal-inqas darba fil-ġimgħa, 32% tas-subien u 26% tal-bniet wieġbu fil-pożittiv. Interressanti li bejn il-11-il sena u l-15-il sena hemm qabża kbira mhux ħażin.  Filwaqt li l-adolexxenti ta’ 11-il sena ġew fost l-inqas fil-lista, dawk ta’ 13-il sena spiċċaw fis-16-il post fost 41 pajjiż biex dawk ta’ sentejn akbar sparaw fuq nett tal-lista. Iż-żgħażagħ Maltin ta’ 15-il sena, żammew posthom fuq nett tal-lista meta mistoqsija jixorbux spirti u alcopops (xarba b’togħma u bi ftit alkoħol) darba fil-ġimgħa. Jinżlu post wieħed meta mistoqsija jixorbux inbid u jinżlu fil-ħames post fejn tidħol il-birra. Vera li jħobbu jixorbu, imma jiskru? 9% tas-subien u 9% tal-bniet Maltin li għandhom 15-il sena qalu li sikru għall-ewwel darba meta kellhom 13-il sena. Għalkemm ir-rata mhux l-ogħla, hija s-17-il waħda fost 41 pajjiż. Mistoqsija jekk sikrux f’żewġ okkażjonijiet jew aktar, iż-żgħażagħ Maltin ta’ 11-il sena ġew fost l-inqas, biex imbagħad sa 15-il sena jsibu ruħhom fost l-ewwel 15-il pajjiż. Iżda, dawn mhux l-uniku fatturi li fihom spikkaw iż-żgħażagħ Maltin. Hawn taħt għandek issib sejbiet oħra interressanti: Iż-żgħażagħ Maltin l-aktar jew fost l-aktar li... Iż-żgħażagħ Maltin l-inqas jew fost l-inqas li...